Lina Tan

Lina Tan Suan Jeu (lahir 1967) merupakan seorang penerbit televisyen dan filem Malaysia dan merupakan pengasas Red Communications. Karyanya boleh dilihat di beberapa rangkaian televisyen seperti TV3 dan ntv7. Beliau telah bekerja di syarikat penerbitan di Malaysia dan Singapura, dan telah menerbitkan antara lain, Disney Channel dan AXN.

Kehidupan awal
Lina Tan dilahirkan pada 1967 di Melaka kepada ibu bapa berketurunan Cina Peranakan dan mendapat pendidikan rendah dan menengah di Infant Jesus Convent. Pada 1991, beliau berkelulusan komunikasi massa di Universiti Sains Malaysia (USM).

Kerjaya
Beliau menubuhkan Red Communications pada 1999, di mana beliau telah menerbitkan dan mengarahkan banyak iklan dan program TV tempatan. Antaranya ialah 3R (Respek, Relaks, Respon), satu siri yang memberi tumpuan kepada isu-isu wanita, yang memenangi Program Infotainmen Terbaik di Anugerah Televisyen Asia 2002. Profil Seni, dokumentari mengenai seni persembahan di Malaysia, memenangi Dokumentari TV Terbaik di Anugerah Seri Angkasa pada tahun 2005, dan Filem Dokumentari Terbaik di Festival Filem Malaysia ke-19 pada tahun 2006.

Pada 2004, Tan menubuhkan Redfilms yang mengkhususkan kepada penerbitan filem cereka, di mana beliau menerbitkan filem Gol & Gincu arahan Bernard Chauly lakonan Fazura. Filem lain yang mana Tan merupakan penerbitnya ialah KAMI the Movie (2008) dan Pisau Cukur (2009), dan Istanbul Aku Datang!.

Kehidupan peribadi
Lina disahkan menghidap kanser payudara tahap 2 pada pertengahan 2013 dan telah menjalani pembedahan membuang kanser serta menjalani rawatan kemoterapi sebanyak tiga kali. Dalam temuramah bersama mSTAR Online, Lina berkata beliau telah pulih sepenuhnya dari kanser payudara dan banyak mengamalkan cara hidup sihat: "Sejak bebas daripada penyakit ini saya banyak menjalani kehidupan yang sihat dan sering bergembira. Paling penting ialah kurangkan tekanan dan perkara yang membuatkan kita tertekan seperti terlalu fikir soal kerja".

Filemografi
 The Big Durian (2003) — Dokumentari; penerbit bersekutu
 Your World, My World (2003) — Filem pendek; penerbit
 Mei Li De Xi Yi Ji (2004) — Penerbit bersekutu
 Visits: Hungry Ghost Anthology (2004) — Penerbit
 Mu (2004) — Penerbit
 Gol & Gincu (2005) — Penerbit
 Lelaki Komunis Terakhir (2006) — Dokumentari; penerbit
 Goodbye Boys (2006) — Penerbit
 Niao Wu (2006) — Penerbit eksekutif
 KAMI the Movie (2008) — Penerbit
 Pisau Cukur (2009) — Penerbit, penerbit eksekutif
 Apa Dosaku: Kisah Sybil Kathigasu (2010) — Minisiri TV; penerbit eksekutif
 Gadis Semasa Sunsilk (2011) — penerbit
 Siti Nurhaliza (2012) — Dokumentari, penerbit
 Oh My English! (2012-17) — Siri TV; penerbit
 Outpost (2012) — Filem pendek; penerbit
 Lastik (2012) — Filem pendek; penerbit
 Istanbul Aku Datang! (2012) — Penerbit
 Kami Histeria (2014) — Penerbit
 Manisnya Cinta di Cappadoccia (2014) — Penerbit
 Rembat (2015) — Penerbit eksekutif
 Oh My Ganu! (2016) — Telefilem; penerbit eksekutif
 Mrs K (2016) — Penerbit eksekutif
 Gol & Gincu Vol. 2 (2018) — penerbit
 Sa Balik Baju (2021) — penerbit
 Ex Aku Pontianak (2022) — drama; penerbit eksekutif
 Legenda Puteri Qaseh (2023) — drama; penerbit eksekutif
 From Saga With Love (2023) — drama; penerbit
 Riot! (2023) — drama; penerbit eksekutif
 Khadam (2026) — penerbit
 Bergelar Manusia (TBA) — penerbit eksekutif
 Pi Mai Pi Mai Tang Tu The Movie (TBA) — penerbit

Rujukan

Pautan luar


Kategori:Kelahiran 1967
Kategori:Orang hidup
Kategori:Orang Malaysia berketurunan Cina
Kategori:Penerbit filem Malaysia
Kategori:Penerbit televisyen Malaysia
Kategori:Kristian Malaysia
Kategori:Orang dari Melaka
Kategori:Alumni Universiti Sains Malaysia